|  |  |
| --- | --- |
|  |  |
| MINISTRI MÄÄRUS | |  |  | | --- | --- | | 26.11.2024 | nr 47 | |
| Õdede põhiõppe praktika juhendamise toetuse andmise tingimused ja kord |  |

Määrus kehtestatakse riigieelarve seaduse § 531 lõike 1 alusel.

# § 1. Reguleerimisala ja toetuse andmise eesmärk

(1) Määrusega reguleeritakse Tallinna Tervishoiu Kõrgkooli või Tartu Tervishoiu Kõrgkooliga (edaspidi koos *tervishoiukõrgkool*) raamlepingut või praktikalepingut omavas praktikabaasis õdede põhiõppe praktika juhendamiseks ning õdede põhiõpet korraldava tervishoiukõrgkooli praktikakoordinaatori palgakulu katmiseks toetuse andmist ja kasutamist.

(2) Toetust antakse eesmärgiga parandada õdede põhiõppe praktika juhendamise kvaliteeti, suurendada tervishoiuteenuse osutajate motivatsiooni praktikantide vastuvõtmiseks ja võrdsustada praktikabaasidele makstav praktika juhendamise tasu.

**§ 2. Taotluste menetleja**

Taotlusi menetleb ning väljamakseid ja järelevalvet teeb Riigi Tugiteenuste Keskus (edaspidi *RTK*).

**§ 3. Toetatavad tegevused ja abikõlblikkuse periood**

(1) Toetusega toetatakse:

1) praktikabaasis õdede põhiõppe praktikatundide juhendamist;

2) tervishoiukõrgkoolis praktikakoordinaatori tasustamist õdede põhiõppe praktikatundide aruandluse koordineerimisel.

(2) Abikõlblikkuse periood (edaspidi *toetusperiood*) on jooksva aasta 1. jaanuar kuni 31. detsember.

**§ 4. Riigiabi**

Määruse raames antav toetus ei ole riigiabi Euroopa Liidu toimimise lepingu artikli 107 lõike 1 tähenduses.

# § 5. Nõuded taotlejale

Toetust võib taotleda juriidiline isik, mis vastab ühele järgmistest tingimustest:

1) õdede põhiõppe praktikabaasina tegutsev asutus, kellelon tervishoiukõrgkooliga sõlmitud raamleping või praktikaleping;

2) õdede põhiõpet korraldav tervishoiukõrgkool.

**§ 6. Nõuded taotlusele**

(1) Toetuse taotlemisel lähtub taotleja e-toetuse keskkonna andmeväljadest.

(2) Taotluses kirjeldatud tegevused peavad hõlmama ühte § 3 lõikes 1 nimetatud tegevustest ning olema ellu viidud toetusperioodil, mis eelneb taotluse esitamise päevale ega kattu varem samal toetusperioodil esitatud taotlusega hõlmatud perioodiga.

(3) Taotluse on digitaalselt allkirjastanud esindusõigust omav isik. Kui taotleja esindusõiguslik isik tegutseb volikirja alusel, esitatakse koos taotlusega volikiri.

(4) Määruse § 3 lõike 1 punktis 1 sätestatud toetuse taotlemisel tuleb taotlusele lisada määruse lisa 1 vormi kohane aruanne, mille koostamisel on lähtutud järgmisest:

1) praktikabaas täidab lisa 1 kohase vormi ja saadab selle allkirjastatult tervishoiukõrgkoolile, kellega tal on raamleping või praktikaleping;

2) tervishoiukõrgkooli praktikakoordinaator kontrollib lisa 1 vormi kohase aruande korrektsust vastavalt enda valduses olevatele praktikakorralduse dokumentidele, õppepraktika eeldatavale tundide mahule konkreetsel perioodil ning õppurite praktikapäevikutele ja muudele asjakohastele dokumentidele;

3) tervishoiukõrgkool edastab kinnitatud aruande allkirjastatuna praktikabaasile;

4) praktikabaas esitab tervishoiukõrgkooli poolt kinnitatud aruande RTK-le.

(5) Määruse § 3 lõike 1 punktis 2 sätestatud toetuse taotlemisel tuleb taotlusele lisada määruse lisa 2 vormi kohane aruanne.

# § 7. Taotlusvooru avamine ja toetuse taotlemine

(1) Taotlusvooru aastane eelarve kinnitatakse ministri käskkirjaga, millega kinnitatakse ka Sotsiaalministeeriumi valitsemisala eelarve. Käskkiri koos täpsustatud jaotusega edastatakse RTK-le teadmiseks kolme tööpäeva jooksul selle jõustumisest arvates.

(2) RTK avab jooksva taotlusvooru ja avaldab taotlusvooru eelarve oma veebilehel.

(3) RTK administreerimisega seotud kulude katteks võib kasutada kuni 2,6% taotlusvooru eelarvest.

(4) Taotlus tuleb esitada toetusperioodi abikõlblike kulude katteks ühes või mõlemas järgmises taotlusvoorus:

1) 15. juuni – 31. juuli;

2) 15. detsember – 31. jaanuar.

(5) Taotleja esitab toetuse saamiseks RTK-le taotlusvooru kohta ühe taotluse e-toetuse keskkonna kaudu.

(6) Kui e-toetuse keskkonna töös esineb tehniline viga, mis takistab taotluse tähtaegset esitamist, loetakse taotluse esitamise tähtpäevaks järgmine tööpäev pärast vea likvideerimist.

(7) Taotlusvooru aastase eelarve summa, mis ületab samal aastal varem avatud taotlusvoorus esitatud ja rahuldatud taotluste kogusumma, loetakse sama aasta teise taotlusvooru eelarveks.

(8) Toetuseks eraldatud eelarve ammendumise korral sulgeb RTK taotlusvooru või jätab lõike 4 punktis 2 nimetatud taotlusvooru avamata ja avaldab vastava teabe asutuse veebilehel hiljemalt järgmisel tööpäeval sulgemisotsuse tegemisest arvates.

(9) Täiendava eelarve lisandumise korral on RTK-l õigus avada taotlusvoor uuesti, lähtudes selle sulgemisel lõigetes 4 ja 8 sätestatust.

# § 8. Taotluse menetlemine ja toetuse maksmine

(1) RTK hindab taotleja ja taotluse nõuetele vastavust 20 tööpäeva jooksul taotluse saamisest arvates.

(2) Kui taotluses ei ole kõiki nõutud andmeid esitatud või kui taotluses esineb puudusi, antakse taotlejale viis tööpäeva puuduste kõrvaldamiseks. Kui taotleja puudusi etteantud tähtpäevaks ei kõrvalda, jätab RTK taotluse rahuldamata.

(3) RTK kontrollib §-des 3, 5 ja 6 nimetatud asjaolude ja nõuete täitmist ning lähtub toetussumma arvutamisel §-s 9 sätestatust.

(4) RTK võib § 3 lõike 1 punktis 2 nimetatud toetuse taotluse puhul küsida lisaks aruandele ka kulu tõendavaid dokumente.

(5) Taotluse rahuldamata jätmise otsus tehakse järgmistel juhtudel:

1) taotleja või taotlus ei vasta kasvõi ühele §-s 3, 5 või 6 nimetatud asjaolule või nõudele;

2) toetuse taotlused ületavad toetuseks ettenähtud vahendeid kooskõlas §-ga 9;

3) taotleja mõjutab pettuse või ähvardusega või muul õigusvastasel viisil taotluse menetlemist;

4) taotleja ei võimalda taotluse nõuetele vastavust kontrollida;

5) taotlusvooru eelarve on ammendunud;

6) taotluste esitamise tähtaeg on lõppenud;

7) toetuse taotleja on varem sama perioodi eest toetust saanud;

8) taotleja samas taotlusvoorus esitatud taotlus on rahuldatud.

(6) RTK maksab toetuse saajale toetuse välja taotluses märgitud pangakontole viie tööpäeva jooksul taotluse rahuldamise otsuse tegemisest arvates.

# § 9. Toetuse suuruse arvestus

(1) Taotlusvoorude aastane eelarve jaguneb § 3 lõikes 1 sätestatud tegevuste vahel ja selle punktis 2 nimetatud tegevuse puhul omakorda tervishoiukõrgkoolide vahel. Vastav jaotuse summa on toetuse maksimaalne summa, arvestades taotlusvooru eelarve jääki.

(2) Toetuse suurus § 3 lõike 1 punktis 1 nimetatud tegevuse puhul on 0,81 eurot juhendatud õdede põhiõppe praktikatunni kohta ning toetuse summa arvutamisel lähtutakse taotluses nimetatud juhendatud tundide arvust vastavalt määruse lisale 1.

# § 10. Toetuse tagasinõudmine

RTK võib makstud toetuse osaliselt või täielikult tagasi nõuda, kui toetuse saaja on esitanud valeandmeid või ilmneb, et toetuse saaja või taotlus ei vastanud nõuetele.

**§ 11. Otsuse vaidlustamine**

Otsuse või toimingu vaidlustamise korral võib taotleja esitada RTK-le vaide haldusmenetluse seaduses või kaebuse halduskohtule halduskohtumenetluse seadustikus sätestatud korras.

**§ 12. Määruse rakendamine**

(1) Määrust rakendatakse tagasiulatuvalt 2024. aasta 1. jaanuarist.

(2) 2024. aastal avab RTK toetusperioodi kohta ühe jooksva taotlusvooru perioodiks 2024. aasta 15. detsember kuni 2025. aasta 31. jaanuar. Taotlusvooru aastane eelarve koos täpsustatud jaotusega edastatakse RTK-le teadmiseks kolme tööpäeva jooksul käesoleva määruse jõustumisest arvates.

(3) 2024. aasta taotlusvooru korraldamisel kohaldatakse taotlusvoorule järgmisi erisusi:

1) Tartu Tervishoiu Kõrgkooliga raamlepingut või praktikalepingut omavale praktikabaasile on § 9 lõikes 2 sätestatud toetuse suurus § 3 lõike 1 punktis 1 nimetatud tegevuse puhul 0,31 eurot juhendatud õdede põhiõppe praktikatunni kohta ning toetuse summa arvutamisel lähtutakse taotluses nimetatud juhendatud tundide arvust vastavalt määruse lisale 1;

2) Tartu Tervishoiu Kõrgkool on taotlejaks mõlema § 3 lõikes 1 nimetatud toetatava tegevuse puhul, kusjuures § 3 lõike 1 punktis 1 sätestatud toetuse taotlemisele ei kohaldata § 6 lõikes 4 sätestatut, mille asemel edastab tervishoiukõrgkool RTK-le määruse lisa 1 vormi kohase kinnitatud aruande ise. Paragrahvi 9 lõikes 2 sätestatud toetuse suurus on § 3 lõike 1 punktis 1 nimetatud tegevuse puhul 0,50 eurot juhendatud õdede põhiõppe praktikatunni kohta ning toetuse summa arvutamisel lähtutakse taotluses nimetatud juhendatud tundide arvust vastavalt määruse lisale 1.

(allkirjastatud digitaalselt)

Riina Sikkut

terviseminister

(allkirjastatud digitaalselt)   
Maarjo Mändmaa   
kantsler